Po prijatí týchto dvoch rozhodnutí v septembri 2015 by sa do septembra 2017 malo z Talianska a Grécka premiestniť 106 000 žiadateľov o azyl. Zvyšných 54 000 by sa malo premiestniť z Grécka a Talianska za predpokladu, že Komisia do 26. septembra 2016 nepredloží Rade návrh na úpravu mechanizmu premiestnenia. V súlade so závermi Rady z 20. júla 2015 majú členské štáty navyše prijať prísľuby vo vzťahu k zostávajúcim 7 744 miestam v rámci prvého rozhodnutia Rady z celkového počtu dohodnutých 40 000 miest. Členské štáty sú povinné premiestniť z Talianska a Grécka počet osôb, ktorý im bol pridelený podľa prílohy I a II k rozhodnutiu Rady (EÚ) 2015/1601, ako aj počty osôb dohodnuté v rozhodnutí Rady (EÚ) 2015/1523 v súlade s počtami uvedenými v záveroch Rady z 20. júla 2015. Táto povinnosť sa má splniť v priebehu dvoch rokov.

V nadväznosti na správu Komisie o obnovení poriadku na trase cez východné Stredozemie/západný Balkán, na závery Európskej rady z 18. a 19. februára a na zasadnutie hláv štátov alebo predsedov vlád 7. marca členské štáty súhlasili s prijatím európskeho prístupu a ukončením takzvanej politiky „voľného prechodu“ migrantov. Členské štáty takisto konštatovali, že je potrebné v tejto zložitej chvíli stáť pri Grécku vzhľadom na veľmi ťažkú humanitárnu situáciu, ktorá rýchlo vzniká v teréne. V tejto súvislosti Vysoký komisár OSN pre utečencov (UNHCR) konštatoval, že v situácii, keď toky osôb neustávajú, by do jedného mesiaca mohlo v Grécku uviaznuť viac ako 100 000 migrantov. Preto členské štáty požiadali o výrazné zrýchlenie premiestňovania s cieľom zmierniť silný tlak, ktorému je v súčasnosti Grécko vystavené.

V roku 2015 prišlo do Európskej únie cez Grécko a Taliansko približne 880 000 osôb. V máji 2015 Komisia po prvýkrát v histórii európskej migračnej politiky navrhla premiestniť ľudí, ktorí jednoznačne potrebujú medzinárodnú ochranu v rámci EÚ, z členských štátov vystavených mimoriadnemu tlaku do iných členských štátov Európskej únie. V septembri 2015 Rada prijala dve právne záväzné rozhodnutia, ktorými sa vytvoril dočasný a výnimočný mechanizmus premiestnenia 160 000 žiadateľov, ktorí jednoznačne potrebujú medzinárodnú ochranu, z Grécka a Talianska.

Pokiaľ ide o Taliansko, tento štát sa v rámci svojho plánu zaviazal vytvoriť šesť hotspotov, päť na Sicílii a jeden v Apúlii. V súčasnosti sú uvedené do prevádzky štyri hotspoty, zatiaľ čo jeden bolo premenený na centrum premiestňovania. Taliansko oznámilo vznik piateho hotspotu na zasadnutí Rady pre spravodlivosť a vnútorné veci 10. marca 2016 a jeho definitívne umiestnenie by sa malo oznámiť Európskej komisii v čo najkratšom čase. Ako sa uvádza v pláne, talianske hotspoty sú úzko prepojené s procesom premiestnenia, pre ktorý bol vypracovaný štandardizovaný a účinný postup, pričom do procesu je intenzívne zapojený aj Európsky podporný úrad pre azyl (EASO). Postup odovzdávania maloletých osôb bez sprievodu podľa rozhodnutí o premiestnení sa ešte musí zaviesť. Pokiaľ ide o druhostupňové ubytovanie pre žiadateľov o azyl, miesta, ktoré sú v súčasnosti dostupné, zodpovedajú miestam uvedeným v pláne. Prínosom by však bolo zvýšenie efektívnosti, a to najmä vytvorením mechanizmu na lepšie rozdelenie žiadateľov o azyl na území Talianska. V súlade s plánmi sú k dispozícii prijímacie miesta pre maloleté osoby bez sprievodu, aj keď by sa mali vytvoriť dodatočné miesta, aby sa zabezpečil plynulý prechod od prvej úrovni príjmu k druhej úrovni. Na druhej strane príjem osôb, ktoré sa majú vrátiť, je naďalej mimoriadne obmedzený a pod prahovou hodnotou uvedenou v pláne, čo vedie k značným problémom, pokiaľ ide o vykonanie návratových operácií. Prebiehajúce práce na reforme talianskeho azylového systému by mali byť ukončené pred letným obdobím s cieľom vyriešiť zostávajúce nedostatky a zabezpečiť jednoduchšie konania o azyle vrátane zníženia rozdielov v kvalite rozhodovania v rámci celého štátu.

Vo všeobecnosti však možno povedať, že neexistujú žiadne konkrétne údaje týkajúce sa počtu odovzdaní na účely premiestnenia, pokiaľ ide o zraniteľných žiadateľov o medzinárodnú ochranu. Skúsenosti z praxe však ukazujú, že do tejto kategórie patria mnohí žiadatelia (napr. tehotné ženy, osoby so zdravotným postihnutím, staršie osoby). Napriek výzve, aby členské štáty predložili informácie o svojich možnostiach prijať zvlášť zraniteľné osoby, skoro žiadny členský štát neoznámil žiadne dôveryhodné možnosti.

Premiestnenie zraniteľných žiadateľov o medzinárodnú ochranu vrátane maloletých osôb bez sprievodu je výzvou: Bol premiestnený iba veľmi obmedzený počet maloletých osôb bez sprievodu (jeden alebo dvaja z Grécka do Fínska), a to napriek tomu, že sa v rozhodnutiach Rady o premiestnení požaduje prednostné vybavenie zraniteľných žiadateľov. Dôvody sú rôzne vrátane neochoty členských štátov premiestnenia akceptovať premiestnenie maloletých osôb bez sprievodu a chýbajúce osobitné postupy v Taliansku a Grécku povoľujúce premiestnenie maloletých osôb bez sprievodu. Premiestnenie maloletých osôb bez sprievodu je zložitý proces a niektorí migranti, predovšetkým Eritrejčania v Taliansku, o sebe vyhlásili, že sú plnoletí, aby neboli oddelení od skupiny, s ktorou prišli. Taliansko a Grécko pripravujú nové postupy, aby bolo možné rýchlo premiestniť maloleté osoby bez sprievodu v súlade s najlepšími záujmami dieťaťa a ich vnútroštátnymi právnymi predpismi. Talianske orgány a agentúra FRONTEX poskytujú expertov na posúdenie veku. Viacero organizácií tiež zintenzívňuje svoje úsilie na zabezpečenie primeraných prijímacích zariadení v Grécku (napr. centrá podpory pre deti a rodiny UNICEF).

Zvýšenie počtu štátov, ktorých štátni príslušníci sú oprávnení na premiestnenie, ale aj zvýšenie nepredvídateľnosti v súvislosti s novými štátmi, na ktoré by sa potenciálne mohli vzťahovať rozhodnutia Rady: Premiestnenie sa týka štátnych príslušností, ktoré majú na úrovni EÚ priemernú mieru uznania potreby medzinárodnej ochrany 75 % a viac. Tieto informácie sa zakladajú na údajoch Eurostatu a na základe správ Eurostatu sa štvrťročne aktualizujú. Komisia následne informuje Európsky podporný úrad pre azyl o štátnych príslušnostiach oprávnených na premiestnenie, ktorý zas informuje národné kontaktné miesta. To znamená, že každé štyri mesiace sa na zoznam štátnych príslušností oprávnených na premiestnenie môžu pridávať nové (alebo sa zoznamu môžu odstrániť) štátne príslušnosti, čo má za následok neistotu medzi migrantmi a zainteresovanými stranami. Na základe posledných štvrťročných údajov Eurostatu (4. štvrťrok 2015) sú štátmi, ktorých štátni príslušníci sú oprávnení na premiestnenie, v súčasnosti Burundi, Stredoafrická republika, Eritrea, Kostarika, Svätý Vincent a Grenadíny, Bahrajn, Irak, Maldivy, Sýria a Britské zámorské krajiny a územia. V porovnaní s predchádzajúcou štvrťročnou správou nie sú štátni príslušníci Jemenu a Svazijska ďalej oprávnení na premiestnenie.

Ako vyplýva z obrázku 1, tempo premiestnenia sa výrazne zvýšilo v prvých marcových týždňoch – stále však nepostačuje na dosiahnutie cieľov dvoch rozhodnutí Rady o premiestnení, ktoré sú núdzovými opatreniami určenými na zmiernenie značného azylového tlaku, ktorému sú vystavené Taliansko a Grécko. Vzhľadom na to, že tieto tlaky sú naliehavé, a to najmä v Grécku, je potreba posilnených opatrení o to naliehavejšia.

Dlhý čas reakcie na žiadosti o premiestnenie: Rýchla odpoveď členského štátu premiestnenia je základným predpokladom pre zvýšenie dôveryhodnosti systému premiestnenia. Avšak postup premiestnenia vo všeobecnosti presahuje dvojmesačnú lehotu stanovenú v rozhodnutiach Rady o premiestnení, čiastočne aj preto, že odpoveď členských štátov premiestnenia nie je dostatočne rýchla. To bráni tomu, aby systém premiestnenia dosiahol pravidelné a stále tempo potrebné na to, aby sa stal v plnej miere funkčným a uspokojoval naliehavé potreby na mieste. Tento problém navyše komplikuje odovzdania na účely premiestnenia, pretože odovzdania veľkých skupín spôsobuje logistické ťažkosti pre Taliansko, Grécko a IOM.

Nesprávne používanie preferencií zo strany členských štátov: hlavným cieľom preferencií je uľahčiť integráciu premiestnených osôb do členského štátu premiestnenia. Niektoré členské štáty však vytvorili dlhé alebo obmedzujúce zoznamy preferencií, pokiaľ ide o profil žiadateľov, ktorí majú byť premiestnení. Niektoré členské štáty premiestnenia sa zdráhajú prijímať žiadosti o premiestnenie, pokiaľ ide o žiadateľov s určitou štátnou príslušnosťou, osamelých žiadateľov, maloleté osoby bez sprievodu, z dôvodu chýbajúcich tlmočníckych služieb, programov integrácie alebo prijímacích kapacít; iné štáty jasne uviedli, že budú prijímať iba rodiny. Väčšina členských štátov využíva preferencie ako prostriedok na vylúčenie možných kandidátov a nie ako prostriedok umožňujúci lepšie zosúladenie ponuky a potrieb v záujme lepšej integrácie. Talianske a grécke orgány sa snažia v čo najväčšej možnej miere uspokojiť vyjadrené preferencie (vždy v súlade so zásadou nediskriminácie), hoci preferencie nie sú pre Grécko a Taliansko záväzné. Niektoré členské štáty premiestnenia využili nedodržanie preferencie ako dôvod na odmietnutie žiadosti o premiestnenie, čo rozhodnutia Rady nepovoľujú.

Nedostatok informácií pred odchodom zo strany členského štátu premiestnenia: poskytovanie informácií pred odchodom má zásadný význam pre zabezpečenie postoja spolupráce žiadateľov, ako aj pre zabránenie úteku a sekundárnym pohybom. Mnohí migranti chcú ísť do konkrétneho členského štátu a prichádzajú s už vytvorenými predstavami, pričom poznajú len niekoľko členských štátov (napr. tie, v ktorých majú príbuzných alebo známych). Okrem toho sa nepretržite šíria dezinformácie prostredníctvom sociálnych médií. Je preto rozhodujúce, aby žiadateľ v okamihu oznámenia rozhodnutia o premiestnení dostal informácie pred odchodom. Talianske a grécke orgány musia byť schopné poskytovať kvalitné a príťažlivé informácie, na základe ktorých sa žiadatelia uistia o členskom štáte, do ktorého budú odovzdaní. Kľúčová úloha styčných úradníkov spočíva v poskytovaní odpovedí na otázky a obavy žiadateľov. Väčšina členských štátov premiestnenia však doteraz nevypracovala príslušné balíky informácií pred odchodom. Z tohto dôvodu je ťažšie získať dôveru žiadateľov, ktorí majú byť premiestnení do menej známych členských štátov, a zaistiť, aby sa naďalej angažovali v tomto procese a nepokúšali sa utiecť.

Grécko a Taliansko zintenzívnili úsilie na vykonávanie bezpečnostných kontrol v hotspotoch a na pevnine v reakcii na odôvodnené obavy členského štátu premiestnenia. Tieto kontroly zahŕňajú prehľadávanie vo vnútroštátnych databázach dotknutých krajín, ako aj európskych a medzinárodných databázach (SIS a SLTD Interpolu, VIS) pred zaslaním akejkoľvek žiadosti o premiestnenie. Takisto sa zvýšili kapacity v týchto hotspotoch vrátane dodatočných zariadení Eurodac, röntgenových prístrojov, stabilného internetového pripojenia a zvýšenej kapacity serverov. Okrem toho Taliansko plánuje vymenovať bezpečnostného spravodajcu, ktorý má byť v úzkom kontakte so styčnými úradníkmi na bezpečnostné účely. Tieto kontroly by mali poskytovať dostatočné záruky členským štátom premiestnenia a znížiť počet dodatočných bezpečnostných kontrol a pohovorov.

osystematické bezpečnostné pohovory. Niektoré členské štáty požadujú systematické pohovory, v rámci ktorých sa posúdi, či sa na žiadateľa nevzťahujú dôvody na odmietnutie žiadosti podľa rozhodnutí Rady. Často je to spojené s rozsiahlym uplatňovaním doložky o vylúčení rozhodnutí Rady, ktorá by sa mala vykladať úzko. Existencia dôvodov na odmietnutie by sa mala opierať hlavne o spisy týkajúce sa premiestnenia poskytnuté zo strany Talianska a Grécka, ktoré zahŕňajú osobitné kapitoly týkajúce sa aspektov identifikovaných v tomto procese a ktoré potenciálne poukazujú na takéto dôvody vylúčenia;

Prekážky týkajúce sa bezpečnostných kontrol vrátane výmeny údajov o odtlačkoch prstov: hlavným dôvodom oneskorení pri odpovediach na žiadosti o premiestnenia sú dodatočné bezpečnostné kontroly. Od útokov v Paríži v novembri 2015 chcú niektoré členské štáty ešte pred poskytnutím odpovede na takúto žiadosť uskutočniť bezpečnostné kontroly žiadateľov o premiestnenie. Je to v súlade s rozhodnutiami o premiestnení, tieto dodatočné bezpečnostné kontroly by sa však mali vykonať čo najrýchlejšie. Hlavné otázky týkajúce sa bezpečnostných kontrol:

Opatrenia na obmedzenie nesprávneho využívania preferencií: členské štáty premiestnenia by mali obmedziť v čo najväčšom možnom rozsahu svoje preferencie, mali by ich využívať výlučne v záujme lepšej integrácie a mali by byť pripravené prijať všetky typy migrantov (rodiny, maloletých bez sprievodu, samostatných mužských žiadateľov).

Opatrenia zamerané na riešenie obmedzeného počtu prisľúbených miest: všetky členské štáty premiestnenia by mali zvýšiť počet formálnych prísľubov uskutočnených prostredníctvom siete DubliNet a zároveň dodržiavať maximálnu trojmesačnú lehotu stanovenú v rozhodnutiach Rady. Tieto prísľuby by mali zodpovedať kvótam prideleným členskému štátu premiestnenia a plne zohľadňovať núdzovú situáciu v krajine.

Registračná kapacita v Grécku: rastúci počet migrantov, ktorí sa zapájajú do systému premiestnenia, vo veľkej miere prevyšuje kapacitu gréckej azylovej služby pre dennú registráciu. Čakacia doba medzi okamihom, keď sa migrant rozhodne zapojiť sa do systému premiestnenia a okamihom, kedy môže zaregistrovať žiadosť o azyl, je v súčasnosti približne tri týždne. Grécko posilňuje svoje kapacity o ďalších 100 zamestnancov, ktorí majú byť prijatí do júna. Okrem toho Európsky podporný úrad pre azyl zavádza nový systém na podporu gréckeho úradu pre azyl pri registrácii prípadov premiestnenia priamo v angličtine. Ak bude tento systém úspešný, rozšíri sa na všetky regionálne grécke úrady pre azyl, v ktorých bude potrebné zaregistrovať prípady premiestnenia.

Nedostatočná koordinačná kapacita: zvyšujúci sa počet aktérov zapojených do postupu premiestnenia a potreba zrýchlenia registrácie žiadateľov a odovzdaní si vyžaduje väčšie úsilie o koordináciu vrátane dohľadu nad činnosťou rôznych mimovládnych organizácií, ktoré poskytujú informácie v hotspotoch. Pripravuje sa vypracovanie štandardných operačných postupov a protokolov, ktoré by mali zlepšiť situáciu.

Opatrenia na zlepšenie prijímacích kapacít v Grécku: Grécko by malo čo najskôr vytvoriť 50 000 miest pre migrantov, ku ktorým sa zaviazalo v rámci plánu, vrátane migrantov, ktorí práve pricestovali. Úrad UNHCR by mal uzavrieť vykonávacie dohody, aby sa čo najskôr dosiahol cieľ vytvorenia 20 000 miest v rámci programu prenajímania a zabezpečil centralizovaný systém ubytovania migrantov, ktorí sú zapojení do systému premiestnenia. Je to nevyhnutné na zabezpečenie účinného odovzdania v rôznych etapách postupu, kultúrnej orientácie a obmedzenia rizika úteku.

Opatrenia na zlepšenie koordinácie: Taliansko by malo prijať a v plnej miere uplatňovať štandardné operačné postupy, ktoré sa vzťahujú na hotspoty. Taliansko a Grécko by mali dokončiť a plne vykonávať protokoly na premiestnenie v spolupráci so všetkými príslušnými zainteresovanými stranami (s UNHCR, IOM, EASO, MVO a Komisiou).

Opatrenia na urýchlenie registrácie žiadateľov: Grécko by malo čo najskôr dokončiť nábor dodatočných 100 pracovníkov a rozšíriť a prijať posilnenú podporu úradu EASO v postupe registrácie. Cieľom je zabezpečiť, aby migranti mohli zaregistrovať svoje žiadosti o azyl najneskôr do troch dní od okamihu vstupu do systému.

Opatrenia na zabránenie sekundárnemu pohybu po odovzdaní na účely premiestnenia: členské štáty premiestnenia by mali plne využívať nástroje dostupné v acquis v oblasti azylu (oznamovacie povinnosti, poskytovanie žiadateľom o medzinárodnú ochranu iba vecných podmienok pri prijatí, zaistenie za určitých okolností). Odovzdania do Grécka v rámci dublinského systému by sa mali obnoviť, keď budú splnené podmienky.

Opatrenia na zvýšenie prijateľnosti migrantov a dôvery v systém a na zabránenie sťahovania žiadostí: členské štáty premiestnenia by mali poskytovať výrazne viac informácií pred odchodom, najmä pokiaľ ide o členské štáty, ktoré sú migrantom menej známe. Členské štáty premiestnenia by mali čo najskôr poskytnúť informačný materiál azylovým orgánom Grécka a Talianska, ako aj úradu EASO a Medzinárodnej organizácii pre migráciu (IOM) v nadväznosti na usmernenia, ktoré vypracoval úrad EASO. Styční úradníci by mali dostať primerané informačné materiály a byť prítomní počas oznámenia rozhodnutia, aby odpovedali migrantom na otázky a riešili ich obavy. Činnosti odbornej prípravy, ktoré plánuje úrad EASO, by mali umožniť výmenu osvedčených postupov medzi členskými štátmi vrátane informácií o aspektoch informovania a budovania vzájomnej dôvery.

Členské štáty premiestnenia by mali zamerať dodatočné kontroly, a najmä bezpečnostné pohovory, na riadne odôvodnené prípady, t. j. podložené a odôvodnené podozrenia, že tieto osoby môžu spadať do kategórie, ktorá odôvodňuje odmietnutie. Tieto dôvody by sa mali čo najskôr oznamovať talianskym a gréckym orgánom. V každom prípade by sa tieto dodatočné kontroly vrátane pohovorov mali uskutočniť do jedného týždňa, aby sa nezdržoval celý postup. Ak členské štáty premiestnenia majú opodstatnené dôvody na odmietnutie, ktoré sa zakladajú na otázkach národnej bezpečnosti, verejného poriadku alebo rizika vylúčenia, mali by ich špecifikovať Taliansku a Grécku.

Opatrenia na urýchlenie času odozvy na žiadosti o premiestnenie: členské štáty premiestnenia by mali odpovedať na žiadosti o premiestnenie do jedného týždňa. V tomto zmysle by mal Frontex vo vzťahu k bezpečnostnej kontrole vykonávať systematické prvostupňové bezpečnostné kontroly vrátane prístupu k Schengenskému informačnému systému (SIS) a mala by sa posilniť úloha Europolu v rámci druhostupňovej kontroly. Taliansko a Grécko zároveň musia pokračovať v úsilí o vykonávanie systematických bezpečnostných kontrol a zlepšenie kvality informácií poskytovaných v rámci žiadostí o premiestnenie zasielaných členským štátom.

Opatrenia na urýchlenie času odozvy na žiadosti o premiestnenie: Taliansko a Grécko by mali vykonávať systematické kontroly vrátane vyhľadávania vo svojich vnútroštátnych databázach, ako aj európskych a medzinárodných databázach (SIS a databázy Interpolu, VIS) a uskutočňovať bezpečnostné pohovory skôr, ako odošlú žiadosti o premiestnenie. Taliansko a Grécko by mali v žiadostiach o premiestnenie adresovaných členským štátom premiestnenia predložiť úplné informácie. Žiadosť o premiestnenie by mala obsahovať (1) registračnú zložku; (2) informácie o bezpečnostných kontrolách, ktoré sa vykonali; (3) výsledky bezpečnostných kontrol a (4) hotspoty, cez ktoré migranti prešli. Taliansko a Grécko by takisto mali vymenovať bezpečnostného spravodajcu s cieľom uľahčiť výmenu informácií vrátane odtlačkov prstov prostredníctvom kanálov policajnej spolupráce. Komisia a experti členských štátov by mali pomôcť Taliansku a Grécku pri ďalšom rozpracúvaní bezpečnostných otázok a poskytovať usmernenia pri formulovaní odmietnutí.

Opatrenia na riešenie výziev súvisiacich s premiestnením zraniteľných žiadateľov a maloletých bez sprievodu: Taliansko a Grécko by mali čo najskôr dokončiť postupy na uľahčenie premiestnenia maloletých bez sprievodu v súlade s ich najlepšími záujmami a využívať dostupné nástroje, ktoré vypracoval úrad EASO.

2.7.3 Na strane úradu EASO

Opatrenia na obmedzenie nesprávneho využívania preferencií: úrad EASO by mal čo najskôr dokončiť nástroj koordinácie pre umiestňovanie migrantov a najneskôr do konca júna zjednodušiť spracovávanie žiadostí o premiestnenie, najmä vzhľadom na pravdepodobný nárast počtu žiadateľov počas leta. Napriek tomu by bol zodpovedajúci mechanizmus uskutočniteľný a účinný, len ak by boli preferencie štátov vyjadrené v dostatočnom rozsahu.

Opatrenia na skrátenie času odozvy na žiadosti o premiestnenie: úrad EASO by mal naďalej podporovať Taliansko a začať podporovať Grécko pri vykonávaní špecifických pohovorov na zistenie možných dôvodov vylúčenia počas registrácie žiadostí.

Opatrenia na riešenie výziev súvisiacich s premiestnením zraniteľných žiadateľov a maloletých bez sprievodu: úrad EASO by mal ďalej šíriť svoj nástroj na identifikáciu zraniteľných žiadateľov a zlepšovať zber údajov týkajúcich sa premiestnenia zraniteľných prípadov. Okrem toho úrad EASO pracuje na vytvorení nástroja na posúdenie najlepšieho záujmu detí bez sprievodu oprávnených na premiestnenie, ktorý môže byť užitočný v hotspotoch a mimo nich.

Opatrenia na zvýšenie akceptácie a dôvery v systém zo strany migrantov a na zabránenie sťahovania žiadostí:

úrad EASO by mal zvýšiť viditeľnosť informačných miest (hotspotov a centier na pevnine). Experti úradu EASO by mali byť jasne určení a mali by dostať primerané vybavenie. Zároveň je rozhodujúce zabezpečiť konzistentnosť informácií. Napríklad úrad EASO by mohol poskytnúť jeden až dvojdňové školenie pre nových expertov o tom, ako zostavovať informácie a ako ich poskytovať. Úrad EASO by sa mal pri poskytovaní informácií takisto zaoberať očakávaniami migrantov, najmä pokiaľ ide o postupy, pričom by im mal zdôrazňovať, že nemajú úplnú slobodu v rozhodovaní sa o členskom štáte premiestnenia.

Úrad EASO a organizácia IOM by mali zintenzívniť svoju úlohu, pokiaľ ide o informácie pred odchodom a kultúrnu orientáciu od okamihu oznámenia rozhodnutia až do odchodu do členského štátu premiestnenia. Jeden zamestnanec úradu EASO alebo organizácie IOM by mohol byť prítomný pri oznámení rozhodnutia. Úrad EASO by mal byť okamžite informovaný o žiadateľoch o azyl, ktorí vyjadrili pochybnosti týkajúce sa prijatia rozhodnutia. Úrad EASO a príslušný styčný úradník by po oznámení rozhodnutia mohli uskutočniť špecializované informačné stretnutia.

Úrad EASO by mal zintenzívniť informačné kampane vrátane dodatočných letákov/brožúr, videí a sociálnych médií v spolupráci s Komisiou a ostatnými zainteresovanými stranami. Je to nevyhnutné na zvýšenie dôvery žiadateľov o premiestnenie a vyvrátenie tvrdení pašerákov. Tieto činnosti by mohli zahrňovať a) osobitnú stránku na Facebooku týkajúcu sa premiestnenia, na ktorej by úrad EASO a členské štáty mohli uverejňovať úspešné príbehy premiestnenia migrantov, a všeobecne väčšiu prítomnosť v sociálnych médiách aj prostredníctvom Twitteru a mobilných aplikácií; b) viac videí s príbehmi žiadateľov, ktorých sa podarilo úspešne premiestniť; c) väčšie zapojenie komunity migrantov v členských štátoch premiestnenia, najmä tých migrantov, ktorých sa úspešne podarilo premiestniť.